Ο **Χαράλαμπος (*Μπάμπης*) Λυκογιάννης** (Πειραιάς, 22 Οκτωβρίου 1993) είναι Έλληνας διεθνής ποδοσφαιριστής, ο οποίος αγωνίζεται ως αριστερός αμυντικός και μέσος. Από το 2018 αγωνίζεται στην Ιταλία, αρχικά για την Κάλιαρι Κάλτσιο και από το 2022 για την Μπολόνια.

Καριέρα
-------

Ο Λυκογιάννης ξεκίνησε από τον Άρη Πετρούπολης Αθηνών. Συνέχισε στις ακαδημίες του Ολυμπιακού και από πολύ νωρίς έγινε βασικό μέλος στις μικρές ομάδες του συλλόγου. Υπέγραψε επαγγελματικό συμβόλαιο με την ανδρική ομάδα τον Ιούνιο του 2011, τον Αύγουστο του 2012 επέκτεινε το συμβόλαιό του μέχρι το 2015 και ακολούθησε το 2013 νέα ανανέωση μέχρι το 2017.

Στις 25 Ιανουαρίου 2012, πραγματοποίησε το ντεμπούτο του με την ομάδα ανδρών του συλλόγου απέναντι στον Πανιώνιο για το κύπελλο Ελλάδας. Πέρασε ως αλλαγή στο 82ο λεπτό της αναμέτρησης, που πραγματοποιήθηκε μπροστά σε 15.000 φιλάθλους.

Στις 25 Οκτωβρίου της ίδιας χρονιάς, ο «Λύκος» έκανε το ευρωπαϊκό του ντεμπούτο με την ανδρική ομάδα του Ολυμπιακού στο Champions League απέναντι στη γαλλική Μονπελιέ, καθώς πέρασε στον αγώνα ως αλλαγή στο 80ό λεπτό.

Τέσσερις ημέρες μετά, ο Λυκογιάννης αγωνίστηκε για πρώτη φορά και στο πρωτάθλημα Ελλάδας, περνώντας ως αλλαγή στο 68ο λεπτό της αναμέτρησης με τον Άρη Θεσσαλονίκης.

Την περίοδο 2013-14 παραχωρήθηκε με τη μορφή δανεισμού για έναν χρόνο στον Λεβαδειακό πραγματοποιώντας 21 συμμετοχές στο πρωτάθλημα, ενώ το καλοκαίρι του 2014 συμφώνησε να συνεχίσει την καριέρα του για την επόμενη περίοδο (και πάλι ως δανεικός) στον Εργοτέλη.

Το καλοκαίρι του 2015 μετακινήθηκε με ελεύθερη μεταγραφή στην Αυστρία και τη Στουρμ Γκρατς υπογράφοντας συμβόλαιο διαρκείας 2+1 ετών.

Τον Ιανουάριο του 2018 αποκτήθηκε από την Κάλιαρι Κάλτσιο. Το 2022 αποκτήθηκε από την Μπολόνια.

Εθνική Ελλάδας
--------------

Έχει κληθεί σε όλες τις μικρότερες εθνικές ομάδες (Παίδων, Νέων, Ελπίδων). Το 2007 κλήθηκε στην Παίδων για να λάβει μέρος στα προκριματικά του ευρωπαϊκού πρωταθλήματος Κ-17 στον αγώνα απέναντι στη Νορβηγία. Αργότερα πραγματοποίησε το ντεμπούτο του με την Νέων στον φιλικό αγώνα ενάντια στη Σουηδία.

Στο ευρωπαϊκό πρωτάθλημα Κ-19, ο Λυκογιάννης πέτυχε το δεύτερο γκολ της Ελλάδας στο 108' του ημιτελικού της διοργάνωσης απέναντι στην Αγγλία και της έδωσε την πρόκριση για τον τελικό. Εκεί πέρασε ως αλλαγή στο 67ο λεπτό της αναμέτρησης, όπου η Ελλάδα ηττήθηκε από την Ισπανία με 1-0 και έμεινε στη δεύτερη θέση.

Στις 15 Αυγούστου 2012, έκανε το ντεμπούτο του με την Ελπίδων στον φιλικό αγώνα που διεξήχθη στο Δημοτικό Στάδιο Κοζάνης με αντίπαλο την Πολωνία.

Κλήθηκε για πρώτη φορά στην Ανδρών για την εκτός έδρας αναμέτρηση εναντίον της Βοσνίας και Ερζεγοβίνης τον Ιούνιο του 2017, για τα προκριματικά του Μουντιάλ 2018, χωρίς να αγωνιστεί. Το ντεμπούτο του πραγματοποιήθηκε τελικά στις 3 Σεπτεμβρίου 2017 στον εντός έδρας αγώνα εναντίον του Βελγίου, όταν πέρασε ως αλλαγή στη θέση του Κώστα Σταφυλίδη.

Τίτλοι
------

* **2 Πρωταθλήματα Ελλάδας**: 2012, 2013

* **1 Κύπελλο Ελλάδας**: 2012

Παραπομπές
----------

1. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 23 Οκτωβρίου 2012. Ανακτήθηκε στις 1 Μαΐου 2013.
2. ↑  «Στον Λεβαδειακό ο Λυκογιάννης, www.sentragoal.gr». Αρχειοθετήθηκε από το πρωτότυπο στις 27 Αυγούστου 2013. Ανακτήθηκε στις 10 Αυγούστου 2014.
3. ↑  Και επίσημα στον Εργοτέλη ο Λυκογιάννης, www.sport-fm.gr
4. ↑  Είδηση της μεταγραφής στην Στουρμ Γκρατς Αρχειοθετήθηκε 2015-07-18 στο Wayback Machine. όπως δημοσιεύτηκε στον ιστοχώρο sdna.gr στις 16 Ιουλίου 2015
5. ↑  «Στην Κάλιαρι ο Λυκογιάννης, επιβράβευση με εξαιρετικό συμβόλαιο». *www.sport24.gr*. Ανακτήθηκε στις 28 Ιουλίου 2022.
6. ↑  «Lykogiannis joins Bologna | BolognaFC». *www.bolognafc.it* (στα Αγγλικά). 1 Ιουλίου 2022. Ανακτήθηκε στις 28 Ιουλίου 2022.
7. ↑  Ο Λυκογιάννης κλήθηκε στην εθνική Ελλάδας, www.sport24.gr
8. ↑  «Τιμωρία που δεν της άξιζε, shootandgoal.cyprustimes.com». Αρχειοθετήθηκε από το πρωτότυπο στις 7 Σεπτεμβρίου 2017. Ανακτήθηκε στις 4 Σεπτεμβρίου 2017.

Πηγές
-----

* Ο Μπάμπης Λυκογιάννης στο soccerway
* Το προφίλ του παίκτη στο http://www.transfermarkt.co.uk